太湖詩 明月灣
作者：皮日休
朝代：唐

paragraphs: 曉景澹無際，孤舟恣迴環。
試問最幽處，號爲明月灣。
半巖翡翠巢，望見不可攀。
柳弱下絲網，藤深垂花鬘。
松癭忽似狖，石文或如虥。
釣壇兩三處，苔老腥斒斑。
沙雨幾處霽，水禽相向閑。
野人波濤上，白屋幽深間。
曉培橘栽去，暮作魚梁還。
清泉出石砌，好樹臨柴關。
對此老且死，不知憂與患。
好境無處住，好處無境刪。
赧然不自適，脈脈當湖山。